এদমঁদ তাপসোবা
এদমঁদ ফায়চাল তাপসোবা (ফরাসি: Edmond Tapsoba; জন্ম: ২ ফেব্রুয়ারি ১৯৯৯; এদমঁদ তাপসোবা নামে সুপরিচিত) হলেন একজন বুর্কিনাবি পেশাদার ফুটবল খেলোয়াড়। তিনি বর্তমানে জার্মান ক্লাব বায়ার লেভারকুজেন এবং বুর্কিনা ফাসো জাতীয় দলের হয়ে রক্ষণভাগের খেলোয়াড় হিসেবে খেলেন। তিনি মূলত কেন্দ্রীয় রক্ষণভাগের খেলোয়াড় হিসেবে খেলেন। ২০১৪–১৫ মৌসুমে, বুর্কিনাবি ক্লাব সালিতার হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন; সালিতার হয়ে মাত্র এক মৌসুম অতিবাহিত করার পর ২০১৫–১৬ মৌসুমে তিনি উগাদুগুতে যোগদান করেছেন। উগাদুগুতে দুই মৌসুম অতিবাহিত করার পর পর্তুগিজ ক্লাব লেইশোয়েসের সাথে চুক্তি স্বাক্ষর করেছেন। পরবর্তীকালে, তিনি ভিতোরিয়া বি এবং ভিতোরিয়ার হয়ে খেলেছেন। ২০২০–২১ মৌসুমে, তিনি প্রায় ১৮ মিলিয়ন ইউরোর বিনিময়ে ভিতোরিয়া হতে জার্মান ক্লাব বায়ার লেভারকুজেনে যোগদান করেছেন। তাপসোবা ২০১৬ সালে বুর্কিনা ফাসোর হয়ে আন্তর্জাতিক পর্যায়ে অভিষেক করেছেন; বুর্কিনা ফাসোর জার্সি গায়ে তিনি এপর্যন্ত ২০ ম্যাচে অংশগ্রহণ করেছেন।